เตือนหุ้นใกล้จุดพีกเฉลี่ย849
โพลนักวิเคราะห์เพิ่มเป้าดัชนีหุ้นสิ้นปีนี้ 849 จุด ส่วนปีหน้าหดเหลือ 915 จุด ยุโรปการเมืองเสี่ยง คาดกลุ่มเดินเรือมีกำไรสุทธิต่อหุ้นโตสุดปีนี้&nbsp;
21 ส.ค. 2554

โพลนักวิเคราะห์เพิ่มเป้าดัชนีหุ้นสิ้นปีนี้ 849 จุด ส่วนปีหน้าหดเหลือ 915 จุด ยุโรปการเมืองเสี่ยง คาดกลุ่มเดินเรือมีกำไรสุทธิต่อหุ้นโตสุดปีนี้ 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยผลสำรวจนักวิเคราะห์ล่าสุดวันที่ 14 ก.ค.ที่ผ่านมา ว่า ได้ปรับเพิ่มเป้าดัชนีหุ้นสิ้นปีนี้เฉลี่ยอีก 22 จุด เป็น 849 จุด หลังคาดเศรษฐกิจโตถึง 5.2% เดิมมองไว้ 4% แต่กลับลดเป้าดัชนีปีหน้าเหลือ 915 จุด จากผลการสำรวจเมื่อเดือน มี.ค. มองไว้ที่ 946 จุด เพราะยังมีความเสี่ยงจากปัญหาเศรษฐกิจและหนี้สินของยุโรป รวมถึงการเมืองไทย
“นักวิเคราะห์คงดอกเบี้ยนโยบายปีนี้ไว้ที่ 1.8% เหมือนครั้งก่อน ซึ่งส่วนตัวมองว่าจะขึ้นอีก 0.250.50%” นายสมบัติ กล่าว




สำหรับอัตราการเติบโตของกำไรต่อหุ้นในปีนี้คาดดีขึ้นจาก 13.9% เป็น 15.4% โดย กลุ่มเดินเรือจะโตสูงสุดเฉลี่ย 52.19% และกลุ่มสื่อสารเป็นแชมป์แจกเงินปันผล 6.66%
นายยรรยง ไทยเจริญ ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย กล่าวว่า เดือน มิ.ย. ดัชนีอยู่ที่ 797 จุด เพิ่มขึ้นจากเดือนก่อนอยู่ที่ 750 จุด เพราะต่างชาติกลับมาซื้อสุทธิ 2,873 ล้านบาท จากที่ได้ขายหนัก 58,789 ล้านบาท 
“เงินต่างชาติยังไหลเข้าหุ้นเอเชีย แต่เลือกตลาดที่พึ่งพาส่งออกไม่สูง เช่น อินเดีย เพราะยังมีความกังวลต่อสภาพเศรษฐกิจของโลกอยู่” นายยรรยง กล่าว
นายวิวัฒน์ เตชะพูลผล หัวหน้าฝ่ายกลยุทธ์การลงทุน บริษัทหลักทรัพย์ (บล.) ทิสโก้ เตือนนักลงทุนว่า ดัชนีหุ้นขณะนี้ใกล้จะขึ้นถึงจุดสูงสุดที่คาดไว้ แต่อาจจะมีโอกาสเห็น 840 จุด ถ้าหากหุ้นพลังงานเพิ่มขึ้น แต่ถ้าไม่ 827 จุด จะเป็นจุดสูงสุดของปีนี้เมื่อวันที่ 14 ก.ค. ดัชนีปิดที่จุดต่ำสุดของวัน 819.54 จุด บวก 2.19 จุด ต่างชาติกลับมาขาย 652 ล้านบาท